b'\n_START_ARTICLE_\nVro\xc4\x8dina\n_START_PARAGRAPH_\nVro\xc4\x8d\xc3\xadna je stanje povi\xc5\xa1ane telesne temperature. Je pogost in nespecifi\xc4\x8den bolezenski znak. Normalna telesna temperatura zna\xc5\xa1a okoli 36,5\xe2\x80\x9337,5 \xc2\xb0C, vendar so pri zdravih ljudeh mo\xc5\xbena ve\xc4\x8dja odstopanja, vrednost pa je tudi odvisna od spola, mesta merjenja (ustna votlina, bobni\xc4\x8d, pazduha ali zadnjik) in dnevnih nihanj telesne temperature. V splo\xc5\xa1nem zvi\xc5\xa1anje telesne temperature nad 38 \xc2\xb0C imenujemo febrilna temperatura, \xc4\x8de pa ostane pod 38 \xc2\xb0C, je to subfebrilna temperatura._NEWLINE_Vro\xc4\x8d\xc3\xadca je stanje pri visoki vro\xc4\x8dini, za katero so zna\xc4\x8dilni slabo po\xc4\x8dutje, ob\xc4\x8dutek vro\xc4\x8dine in v\xc4\x8dasih, zlasti pri zelo visokem povi\xc5\xa1anju telesne temperature tudi du\xc5\xa1evne motnje (blodnje). Medtem ko je vro\xc4\x8dina s\xc3\xa1mo povi\xc5\xa1anje telesne temperature in s tem eden od obrambnih mehanizmov organizma, opisuje izraz vro\xc4\x8dica neprijetna ob\xc4\x8dutenja, ki jih oseba z visoko vro\xc4\x8dino do\xc5\xbeivlja._NEWLINE_Vro\xc4\x8dine ne smemo ena\xc4\x8diti s hipertermijo, saj gre pri slednji za nenadzorovano povi\xc5\xa1anje telesne temperature zaradi prevelike proizvodnje ali absorpcije toplote in/ali nezadostne termoregulacije.\n_START_SECTION_\nFiziolo\xc5\xa1ko ozadje\n_START_PARAGRAPH_\nDo vro\xc4\x8dine pride zaradi dviga nastavitvene to\xc4\x8dke centra v hipotalamusu, ki uravnava telesno temperaturo. Dvig nastavitvene to\xc4\x8dke neposredno povzro\xc4\x8di PGE2, ki pa se spro\xc5\xa1\xc4\x8da, kadar so v telesu prisotni pirogeni (snovi, ki povzro\xc4\x8dijo vro\xc4\x8dino). Pirogeni so lahko endogeni (nastajajo v telesu) ali eksogeni (v telo pridejo iz okolja). \xc4\x8ce je nastavitvena to\xc4\x8dka v telesu nastavljena na vi\xc5\xa1jo temperaturo, kot je dejanska temperatura organizma, se pospe\xc5\xa1ijo procesi nastajanja toplote ter zavrejo procesi oddajanja le-te (toplotna bilanca postane negativna). \xc5\xbdile v ko\xc5\xbei se skr\xc4\x8dijo in ko\xc5\xbea postane bleda in hladna, dlake se naje\xc5\xbeijo, pride do drgetanja, prizadeti ob\xc4\x8duti mrazenje. Ko telesna temperatura dose\xc5\xbee vrednost nastavitvene to\xc4\x8dke, postane toplotna bilanca zopet ni\xc4\x8delna - temperatura se vzdr\xc5\xbeuje na vi\xc5\xa1ji vrednosti. \xc4\x8ce pride ponovno do zni\xc5\xbeanja hipotalami\xc4\x8dne nastavitvene to\xc4\x8dke (zaradi jemanja antipiretikov, odstranitve eksogenih pirogenov ...), telo za\xc4\x8dne pospe\xc5\xa1eno oddajati toploto, procesi nastajanja toplote pa so zavrti; \xc4\x8dlovek se za\xc4\x8dne potiti, ko\xc5\xbea je ro\xc5\xbenata in topla. Telesna temperatura se ponovno zni\xc5\xbea.\n_START_SECTION_\nEndogeni pirogeni\n_START_PARAGRAPH_\nMed endogene pirogene sodijo citokini (interlevkin 1, interlevkin 6, TNF ...). Proizvajajo jih fagociti in jih spro\xc5\xa1\xc4\x8dajo v krvni obtok. Prehajajo krvno-mo\xc5\xbegansko pregrado in aktivirajo pretvorbo arahidonske kisline v PGE2, PGE2 pa dvigne nastavitvene to\xc4\x8dke v hipotalamusu.\n_START_SECTION_\nEksogeni pirogeni\n_START_PARAGRAPH_\nMed eksogenimi pirogeni so najpomembnej\xc5\xa1i lipopolisaharidi iz gramnegativnih bakterij. Po vezavi eksogenega pirogena na makrofag se v slednjem spro\xc5\xbei nastanek endogenih pirogenov in nadalje je princip enak kot je zgoraj opisano.\n_START_SECTION_\nFunkcije\n_START_PARAGRAPH_\nPomen pojava vro\xc4\x8dine v bolezenskih stanjih za organizme ni popolnoma jasen. Kljub temu je jasno, da se je z evolucijskega vidika razvila kot odgovor na oku\xc5\xbebe (infekcije), saj mnogi mikrobi uspevajo le v ozkem temperaturnem obmo\xc4\x8dju. Taki mikrobi so povzro\xc4\x8ditelji vrani\xc4\x8dnega prisada oz. antraksa (Bacillus anthracis), sifilisa (Treponema pallidum), pnevmokokne plju\xc4\x8dnice, gobavosti oz. lepre (Mycobacterium leprae), rikecije ter razni povzro\xc4\x8ditelji virusnih in glivi\xc4\x8dnih oku\xc5\xbeb. Poleg tega vro\xc4\x8dina pove\xc4\x8da proizvodnjo protiteles ter zavira rast nekaterih tumorjev.'